CELEX: 32014R1048
Language: et
Date: 2014-07-30 00:00:00
Title: Komisjoni delegeeritud määrus (EL) nr 1048/2014, 30. juuli 2014 , millega kehtestatakse avalikkusele suunatud teavitamise ja avalikustamise meetmed ning toetusesaajate teavitamise meetmed vastavalt Euroopa Parlamendi ja nõukogu määrusele (EL) nr 514/2014, millega sätestatakse Varjupaiga-, Rände- ja Integratsioonifondi ning politseikoostöö, kuritegevuse tõkestamise ja selle vastu võitlemise ning kriisiohje rahastamisvahendi suhtes kohaldatavad üldsätted

7.10.2014   
            
            
               ET
            
            
               Euroopa Liidu Teataja
            
            
               L 291/6
            
         KOMISJONI DELEGEERITUD MÄÄRUS (EL) nr 1048/2014,
   30. juuli 2014,
   millega kehtestatakse avalikkusele suunatud teavitamise ja avalikustamise meetmed ning toetusesaajate teavitamise meetmed vastavalt Euroopa Parlamendi ja nõukogu määrusele (EL) nr 514/2014, millega sätestatakse Varjupaiga-, Rände- ja Integratsioonifondi ning politseikoostöö, kuritegevuse tõkestamise ja selle vastu võitlemise ning kriisiohje rahastamisvahendi suhtes kohaldatavad üldsätted
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 16. aprilli 2014. aasta määrust (EL) nr 514/2014, millega sätestatakse Varjupaiga-, Rände- ja Integratsioonifondi ning politseikoostöö, kuritegevuse tõkestamise ja selle vastu võitlemise ning kriisiohje rahastamisvahendi suhtes kohaldatavad üldsätted, (1) eriti selle artikli 53 lõiget 4,
   ning arvestades järgmist:
   
               (1)
            
            
               Määrusega (EL) nr 514/2014 sätestatakse Varjupaiga-, Rände- ja Integratsioonifondi ning politseikoostöö, kuritegevuse tõkestamise ja selle vastu võitlemise ning kriisiohje rahastamisvahendi rakendamise suhtes kohaldatavad üldsätted.
            
         
               (2)
            
            
               Kogemused näitavad, et Euroopa Liidu kodanikud ei ole piisavalt teadlikud liidu osast programmide rahastamisel. Seetõttu on asjakohane üksikasjalikult kindlaks määrata puudulike teabe- ja teavitamismeetmete leevendamiseks vajalikud teavitamise ja avalikustamise meetmed.
            
         
               (3)
            
            
               Tuleb sätestada miinimummeetmed võimalike toetusesaajate teavitamiseks rahastamisvõimalustest, mida pakuvad ühiselt liit ja liikmesriigid riiklike programmide kaudu. See tagab rahastamisvõimalusi käsitleva teabe laialdase leviku ja jõudmise kõigi huvitatud isikuteni ning suurendab läbipaistvust. Vahendite kasutamise läbipaistvuse suurendamiseks tuleks avaldada toetusesaajate nimekiri, projektide nimetused ja projektidele eraldatud avaliku sektori vahendite summa.
            
         
               (4)
            
            
               Selleks et käesolevas määruses sätestatud meetmeid oleks võimalik viivitamata kohaldada ja et riiklike programmide heakskiitmine ja rakendamine ei viibiks, peaks käesolev määrus jõustuma järgmisel päeval pärast selle avaldamist Euroopa Liidu Teatajas.
            
         
               (5)
            
            
               Määrus (EL) nr 514/2014 ja seega ka käesolev määrus on Ühendkuningriigi ja Iirimaa suhtes siduvad.
            
         
               (6)
            
            
               Määrus (EL) nr 514/2014 ja käesolev määrus ei ole Taani suhtes siduvad,
            
         ON VASTU VÕTNUD KÄESOLEVA MÄÄRUSE:
   Artikkel 1
   Liikmesriigi kohustused seoses avalikkusele suunatud teavitamise ja avalikustamisega
   1.   Liikmesriik tagab määruse (EL) nr 514/2014 artikli 53 lõikes 1 ette nähtud teavitamise ja avalikustamise meetmete laialdase leviku, kasutades selleks eri teavitamisvorme ja -meetodeid.
   Liikmesriik tagab riiklike programmidega seotud põhiteabe ja asjaomase rahalise toetuse üksikasjade laialdase levitamise ning selle, et need tehakse kättesaadavaks kõigile huvitatud isikutele.
   Liikmesriik võib siiski otsustada hoida konfidentsiaalsena riiklikus programmis ette nähtud juhtimiskorralduse ja muu rakendamisega seotud teabe, lähtudes määruse (EL) nr 514/2014 artikli 53 lõikes 3 osutatud põhjustest.
   2.   Liikmesriik korraldab teabeüritusi, teavitades riikliku programmi käivitamisest või selle tulemustest, samuti määruse (EL) nr 514/2014 artikli 2 lõikes a osutatud erimääruste tulemustest.
   Määruse (EL) nr 514/2014 artikli 53 lõikes 2 osutatud meetmete loetelu ajakohastatakse vähemalt kord aastas.
   Iga liikmesriik edastab komisjonile määruse (EL) nr 514/2014 artikli 53 lõike 1 punktis a osutatud veebisaidi aadressi.
   Artikkel 2
   Toetusesaaja kohustused seoses avalikkusele suunatud teavitamise ja avalikustamisega
   1.   Liikmesriigid tagavad, et toetusesaajad teavitavad avalikkust riikliku programmi raames saadud rahalisest toetusest kooskõlas käesoleva artikliga.
   2.   Liikmesriik tagab, et toetusesaaja paneb üles alalise, silmapaistva ja suure tahvli hiljemalt kolme kuu jooksul pärast sellise projekti lõpetamist, mis vastab järgmistele tingimustele:
   
               a)
            
            
               projektile eraldatud liidu kogutoetus on üle 100 000 euro ja
            
         
               b)
            
            
               projekt hõlmab füüsilise eseme ostmist või infrastruktuuri- või ehitusprojekti rahastamist.
            
         Tahvlile märgitakse projekti liik ja nimetus. Komisjoni rakendusmääruse (EL) nr 1049/2014 (2) artiklis 1 osutatud teave peab moodustama vähemalt 25 % tahvli pinnast.
   3.   Kui projekti rahastatakse riiklikust programmist, tagavad liikmesriigid, et toetusesaaja teavitab projektis osalejaid sellisest rahastamisest.
   4.   Kõik selliste projektide või riiklike programmidega seotud dokumendid, sealhulgas kõik osalemistunnistused, peavad sisaldama märget, et asjaomast projekti kaasrahastatakse riiklikust programmist.
   Artikkel 3
   Liikmesriigi kohustus teavitada võimalikke toetusesaajaid
   1.   Liikmesriik tagab, arvestades elektrooniliste ja muude sidevahendite kättesaadavust, et võimalikel toetusesaajatel on juurdepääs asjakohasele ja ajakohastatud teabele, mis hõlmab vähemalt järgmist:
   
               a)
            
            
               rahastamisvõimalused ning projektikonkursi algatamine;
            
         
               b)
            
            
               toetuskõlblikkuse tingimused, mida tuleb täita riikliku programmi raames toetuse saamiseks;
            
         
               c)
            
            
               rahastamistaotluste läbivaatamise korra ja menetlustähtaegade kirjeldus;
            
         
               d)
            
            
               rahastatavate projektide valiku kriteeriumid;
            
         
               e)
            
            
               nende isikute andmed, kellelt saab teavet riikliku programmi kohta.
            
         2.   Liikmesriik teavitab toetusesaajaid olemasolevatest väljaannetest kooskõlas määruse (EL) nr 514/2014 artikli 53 lõikega 2.
   Artikkel 4
   Liikmesriigi kohustus teavitada toetusesaajaid
   Liikmesriik teatab toetusesaajatele, et rahastamise vastuvõtmisega nõustuvad nad ühtlasi oma lisamisega määruse (EL) nr 514/2014 artikli 53 lõike 2 kohaselt avaldatud meetmete nimekirja.
   Artikkel 5
   Käesolev määrus jõustub järgmisel päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja aluslepingute kohaselt liikmesriikides vahetult kohaldatav.
      Brüssel, 30. juuli 2014
      
         
            Komisjoni nimel
         
         
            president
         
         José Manuel BARROSO
      
   
   
      (1)  ELT L 150, 20.5.2014, lk 112.
   
      (2)  Komisjoni rakendusmäärus (EL) nr 1049/2014 teavitamise ja avalikustamise meetmete tehniliste omaduste kohta vastavalt Euroopa Parlamendi ja nõukogu määrusele (EL) nr 514/2014, millega sätestatakse Varjupaiga-, Rände- ja Integratsioonifondi ning politseikoostöö, kuritegevuse tõkestamise ja selle vastu võitlemise ning kriisiohje rahastamisvahendi suhtes kohaldatavad üldsätted (vt käesoleva Euroopa Liidu Teataja lk 9).